b'\n_START_ARTICLE_\nDen andre schlesiske krig\n_START_SECTION_\nForhistorie\n_START_PARAGRAPH_\nDen 28. juli 1742 ble takket v\xc3\xa6re Storbritannias megling den f\xc3\xb8rste schlesiske krig mellom \xc3\x98sterrike og Preussen avsluttet ved undertegnelsen av freden i Breslau, og Schlesien i 16 artikler delt mellom disse. Preussen fikk med Niederschlesien, \xc3\x98vre Schlesien og grevskapet Glatz st\xc3\xb8rstedelen av landet, mens \xc3\x98sterrike kun beholdt noen f\xc3\xa5 byer, som f.eks. J\xc3\xa4gerndorf og Troppau._NEWLINE_Maria Theresia benyttet fredsavtalen til \xc3\xa5 verge seg mot den fremste trusselen mot hennes krav p\xc3\xa5 tronen, nemlig den bayerske kurfyrste Karl VII Albrecht. Denne var etter at huset Habsburgs mannlige linje var uten arvinger, allerede i januar det \xc3\xa5ret valgt til tysk-romersk keiser, noe som \xc3\xb8dela Maria Theresias plan om \xc3\xa5 f\xc3\xa5 sin mann Franz Stefan av Lothringen valgt til keiser og dermed beholde Habsburgfamiliens innflytelse i riket. Maria Theresia overfalt derfor Bayern og stilte det 27. juni 1742 under \xc3\xb8sterriksk forvaltning. Den 23. september 1743 utvidet hun sitt alliansesystem med Storbritannia og kongeriket Piemonte-Sardinia._NEWLINE_Av denne nye utenrikspolitiske konstellasjon m\xc3\xa5tte Fredrik II i \xc3\xb8kende grad f\xc3\xb8le seg truet. Etter at keiseren med Bayern hadde mistet sin territoriale maktbasis i riket, hadde Preussen grunn til \xc3\xa5 frykte at Maria Theresia ville benytte sin \xc3\xb8kte innflytelse til \xc3\xa5 kreve tilbake Schlesien fra Preussen. Fredrik II fors\xc3\xb8kte derfor i det f\xc3\xb8lgende \xc3\xa5 skaffe Preussen allierte, og fant endelig ved traktaten i Nymphenburg forbundsfellene Bayern, Frankrike og Spania, og senere sluttet ogs\xc3\xa5 Sachsen, Sverige, det bourbonske kongeriket Napoli (Napoli), Kurpfalz og K\xc3\xb6ln seg til alliansen. I motsetning til sine planer klarte han imidlertid ikke \xc3\xa5 vinne Russland for sin sak, noe som i de kommende \xc3\xa5rene nesten skulle vise seg \xc3\xa5 bli fatalt for Preussen._NEWLINE_Etter at Fredrik gjennom disse omfattende alliansene hadde sikret seg st\xc3\xb8tte, angrep han i august 1744 det \xc3\xb8sterrikske B\xc3\xb8hmen og innledet dermed den annen schlesiske krig.'